Presidenti Obama shpall plan masiv kundër Ebolës
Masat e reja, përfshijnë dërgimin e 3,000 trupave amerikane në rajon
Presidenti amerikan Barak Obama pritet të njoftojë masa të reja për luftën kundër Ebolës në Afrikën Perëndimore, duke përfshirë dërgimin e 3,000 trupa amerikane në rajon. Në një deklaratë të Shtëpisë së Bardhë, thuhet se trupat do të dërgohen në një qendër të re komande në kryeqytetin e Liberisë, Monrovia, ku ato do të ndihmojnë për transportimin e furnizimeve dhe të personelit. Shtëpia e Bardhë thotë se synimi i programit është të kontrollojë epideminë në burimin e saj, të pakësojë dëmin ekonomik dhe politik në rajon dhe të ndërtojë një "infrastrukturë globale të sigurisë shëndetësore" në Afrikën Perëndimore e më gjerë. SHBA do të ndërtojnë edhe qendra për trajtimin e stafit, dhe do të krijojnë një strukturë për të trajnuar 500 punëtorë të kujdesit shëndetësor në javë. Ndërkohë, Këshilli i Sigurimit i Kombeve të Bashkuara do të mbajë të enjten një takim të ngutshëm mbi krizën e Ebolës. Ambasadorja e SHBA në Kombet e Bashkuara Samantha Power tha se gjendja e krijuar nga Ebola është e tmerrshme dhe se komuniteti ndërkombëtar duhet të punojë së bashku për të frenuar përhapjen e saj. Agjencia e Shteteve të Bashkuara për Zhvillim Ndërkombëtar do të fillojë një fushatë për të shpërndarë mjete dhe për të trajnuar njerëzit për të mbrojtur veten dhe familjet e tyre. Ajo fillimisht do të ndihmojë 400 mijë familjet më të rrezikuara në Liberi, dhe pastaj do të shtrihen në të gjithë Liberinë dhe rajonin. Programet e reja do ta çojnë në 175 milion dollarë angazhimin e përgjithshëm amerikan për luftën kundër Ebolës. Zyrtarët e Organizatës Botërore të Shëndetësisë thonë se vendet e Afrikës Perëndimore të prekura nga Ebola janë në prag të një krize humanitare në qoftë se nuk marrin ndihmë së shpejti. Bashkërenduesja e ndihmave të organizatës Valerie Amos paralajmëroi në Gjenevë, se komuniteti ndërkombëtar duhet të veprojë tani për të shmangur një krizë më të madhe: tha zonja Amos. Virusi ka infektuar më shumë se 4,700 njerëz në Afrikën Perëndimore, duke u përhapur nga Guinea në Sierra Leone, Liberi, Nigeri dhe Senegal. Liberia është goditur më rëndë nga të gjitha vendet me rreth gjysmën e numrit të përgjithshëm prej më shumë se 2 mijë të vdekurish.